ཤྣོཏྟརཱམྲརྱཕལནཱམནིརྨཀཱཡཱགྲསུབྷགཀརྨྨནིརཱབྷོགཱདཱཧལེཁནམཏཱཔུཏཽབྷཱུཏཡོརྦིཧརཏིསྨ།།
༄༅། །སྤྲུལ་པའི་སྐུ་མཆོག་སྐལ་བཟང་ཕྲིན་ལས་ལྷུན་གྲུབ་པ་ནས་བཀའི་འཕྲིན་ཡིག་མ་བུ་འབྱོར་བའི་གསུང་ལན་ཨ་མྲའི་འབྲས་བུ་ཞེས་བྱ་བ་བཞུགས་སོ།། ༄། །སྡེབ་སྦྱོར་མཉམ་པའི་བྲྀཏྟ་སྐྱེ་འགྲོ་ལ་ངོ་མཚར་རྟོགས་བྱེད་ཀྱིས་བགྲངས་པའི་གྲངས་བཞི་སྟོང་གོ་དྲུག་མཆིས་པའི་ནང་གསེལ་པ་ནཥྚ་མེ་ཏོག་ཕྲེང་བ་ཅན། ཨུདྡིཥྚ་ཆིག་སྟོང་དང་ཆིག་བརྒྱ་དོན་གཅིག་པ། ཡང་བའི་བྱ་བ་གཅིག་ཡང་བ་ཉི་མའི་གྲངས་རྗེས་འབྲང་དང་བཅས་པའི་པྲསྟཱ་རས་མཛེས་པར་བརྒྱན་པའོ།།
༄༅། །ཡསྱནཱམོ྅ཀྵརཱཎཱམལིབལླཀཱིཿཏྲྱཱདརཱགྲངྒུལཻརྦརྟྟིཏཾམཱཏྲཏཱ། སྭསྟིཤཱནྟིརྦྷཝཱནཱཾཡཤོགཱིཏཡོནིཏྱདྷེནུསྟྲཡཻརཏྣཏེཔཱལཡ།།
༄༅། །གང་མཚན་མི་འགྱུར་ཕྲེང་བའི་པི་ཝང་རྒྱུད། །དད་གསུམ་སོར་མོའི་རྩེ་ཡིས་བསྒྱུར་ཙམ་གྱིས། །སྲིད་ཞིའི་བདེ་ལེགས་སྙན་གླུར་རྟག་འཇོ་བ། །དཀོན་མཆོག་གསུམ་གྱིས་ཁྱེད་ལ་སྐྱོངས་ཤིག་གུ། །སྐྱེས་སྦྱངས་མི་དམན་སྣ་ཚོགས་ལས་པ་ཡིས། །ལེགས་པར་བདར་བའི་བློ་གྲོས་མི་སྦྱིན་སྐྱེས། །རིག་པའི་གཞུང་མཁར་བགྲོད་པས་མི་ངལ་བའི། །ངོ་མཚར་གཏམ་གྱི་འོད་སྟོང་ལྡན་པ་གང་། །རྒྱལ་བསྟན་མཁས་པའི་བགྱི་བས་བསྐྱང་བཟོད་པའི། །སྡོམ་བརྩོན་ཁྱོད་སྐུ་བསྐལ་པར་འཚོ་གཞེས་སུ། །འདེགས་ལ་ལེགས་བྲིས་རྫིང་ནས་འདབ་སྟོང་པས། །ཁྱེད་ཞབས་ངེས་པར་ལྷགས་སྙམ་གང་ཡིན་དེར། །དབྱར་སྐྱེས་ཚལ་དུ་རིང་སྐྱེས་རྐང་པས་འཐུང་། །ཡལ་འདབ་གཞོན་ནུ་རྣམ་པར་གཡོ་བའི་ཕང་། །གཞན་གསོས་བུ་མོ་ལང་ཚོས་རྒྱགས་པའི་མགྲིན། །དགུང་ཆར་ཟིམ་བུ་ཕྱོགས་བཏེག་འདི་སྐད་མོལ། །ལས་བཟང་སྐྱེད་བྱེད་དམ་མའི་སྨོན་ལམ་གྱི། །རྒྱང་གླུ་སྙན་དགུས་མགྲོན་དུ་བོས་པའི་བུ། །རྒྱལ་གསུང་ཐར་པའི་སྲོག་འཚོའི་དགའ་སྟོན་ལ། །དགྱེས་དགུར་རྩེན་པའི་སྐལ་བཟང་ཁྱོད་ཉིད་ཁུམས། །དཔག་བསམ་གཏོང་ཕོད་རྨད་བྱུང་ཆོས་ཀྱིས་དབུལ། །བདེ་འབྱུང་གཙུག་རྒྱན་བསིལ་ཡང་ལས་ཉོན་གྱི། །གདུང་འཕྲོག་བསིལ་ཟེར་སྤྲོ་མིན་མཁས་དབང་ཁྱོད། །སྦྱིན་བཞིའི་གཏོང་ཕོད་ཆེ་བས་ཁྱད་པར་འཕགས། །གཅིག་ཏུ་སྐྱེ་འགྲོ་རྗེས་གཟུང་བཟོ་གསོའི་རིག །ཚིག་དོན་འགལ་འབྲེལ་དཔྱོད་པའི་སྒྲ་ཚད་གཞུང་། །མངོན་མཐོ་ངེས་ལེགས་ལམ་སྟོན་མཚན་ཉིད་སྔགས། །མཐའ་དྲུག་དགོངས་ཟབ་མཁྱེན་ཀྱིན་འདོམས་རིང་ནས། །ཆེ་ལྡན་དགའ་མའི་རྐང་རྩེས་བསྣུན་ཕྱེ་བའི། །རང་བཞིན་རྐྱེན་དང་རྣམ་འགྱུར་ལེགས་སྦྱར་བརྡའི། །མྱ་ངན་མེད་དཔལ་འདབ་མ་གྲོལ་བ་ལས། །གཟུགས་རྒྱན་གྱིས་མཚན་སྦྲང་རྩིའི་མགྲིན་སྙན་བསྒྱུར། །གང་དང་ཆབས་ཅིག་གླེགས་བུ་ཕྱག་རྒྱའི་རྒྱ། །ལང་ཚོའི་མཛེས་པ་མ་རྙིང་ངོམ་བཞིན་དུ། །ཟླ་ཤེལ་ཞུན་མའི་ཚོན་གྱི་ཅོ་འདྲིའི་དར། །ལྕགས་མཆོག་སྲོང་འཁོར་བཅས་པ་སོན་པ་ན། །ཕྱོགས་དེར་སྔོན་མེད་གཙུག་ལག་སྣང་བ་དཀར། །ཤར་ལ་མངོན་དགའི་རོ་བདས་མྱོས་པའི་སེམས། །ལྟ་བྱེད་དབང་པོའི་བར་དུ་གར་བྱེད་ལ། །རུས་པའི་གེ་སར་གད་མོ་འབྱིན་ནམ་སྙམ། །འདི་ན་ཚོགས་གསུམ་འདུས་པའི་ཆོས་ཚན་འགར། །དཔྱད་གསུམ་རིགས་པའི་བྱི་དོར་གྱིས་བགྲུངས་ལ། །རྒྱལ་རྣམས་དགྱེས་པའི་རིང་འཚོར་བསྒྲུབས་པའི་མཐུས། །འབྱུང་ཁམས་འཁྲུགས་པར་མ་བཟོད་རྣལ་དུ་གནས། །འཚམས་འདིར་གསུང་མཆིད་ཕེབས་ལན་སྙེ་མ་དག །རབ་སྤྲོས་དཔག་བསམ་ཤིང་རྩེར་འཛེགས་པའི་ལོངས། །བྲལ་ཡང་ཐད་སོའི་གསུང་ལན་ཨ་མྲ་ཡི། །རྐང་འཐུང་འབྲས་བུ་བསྡུས་པའི་ཁུད་པ་འབུལ། །དེའང་མཆོག་སྤྲུལ་དམ་པའི་ལེགས་གསུངས་སྩལ་བའི་སྙིང་པོར། ཚིག་ལྷུག་པའི་སྐབས་སུ་སྡེབ་སྦྱོར་གྱི་དགོས་པ་མེད་ཀྱང་ཚིག་གོང་འོག་དཀྲུགས་པ་ཞིག་འདུག་པ་འདིའི་རྒྱུ་མཚན་དང་། བསྟན་བཅོས་རྣམས་ཀྱི་རྒྱབ་ཡིག་ཕལ་ཆེར་ལ་བསྟན་བཅོས་དེ་དང་དེའི་མཚན་དངོས་དེའི་སྐད་དོད་གང་དུ་བཞག་པའི་རྒྱུ་མཚན་དགོས་ཞེས་པར། གསུང་ལན་ནི། དེ་དག་འགའ་ཞིག་ནི། བཀས་བཅད་བྱེ་བྲག་ཏུ་རྟོགས་བྱེད་ཆེན་པོའང་ནང་དུ་ཆོས་བསྒྱུར་ལུགས་ཀྱི་སྐད་དོད་དང་བྱེ་བྲག་རྟོགས་བྱེད་ཆུང་ངུ་སྒྲ་སྦྱོར་བམ་པོ་གཉིས་པ་དག་ལས་འབྱུང་བའི་དོན་ལྟར་བོད་ཀྱི་སྐད་ལ་གོ་བདེ་བའི་ཕྱིར་བྱས་པའང་འབྱུང་སྟེ། དེ་ཉིད་ལས་ཇི་སྐད་དུ། དམ་པའི་ཆོས་བསྒྱུར་བའི་ལུགས་ནི་དོན་དང་ཡང་མི་འགལ་ལ། བོད་སྐད་ལ་ཡང་གར་བདེ་བར་གྱིས་ཤིག ཆོས་བསྒྱུར་བ་ལ་རྒྱ་གར་གྱི་སྐད་ཀྱི་གོ་རིམ་ལས་མི་བསྣོར་བ་བོད་ཀྱི་སྐད་དུ་བསྒྱུར་ན་དོན་དང་ཚིག་ཏུ་འབྲེལ་ཞིང་བདེ་ན་མ་བསྣོར་བར་སྒྱུར་ཅིག བསྣོར་ན་བདེ་ཞིང་གོ་བ་བསྐྱེད་པ་ཅིག་ཡོད་ན། ཚིགས་བཅད་ལ་རྩ་བ་བཞི་པའམ་དྲུག་པའང་རུང་སྟེ། ཚིགས་སུ་བཅད་པ་གཅིག་གི་ནང་ན་གང་བདེ་བར་བསྣོར་ཞིང་སྒྱུར་ཅིག རྐྱང་པ་ལ་ནི་དོན་གང་སྙེགས་པ་ཡན་ཆད་ཀྱི་ཚིག་དང་དོན་གཉིས་ཀ་ལ་གར་བདེ་བར་བསྣོར་ཞིང་སྒྱུར་ཅིག སྐད་གཅིག་ལ་མིང་དུ་མར་འདྲེན་པ་ནི་ལྟག་འོག་དང་བསྟུན་ལ་གར་སྙེགས་པ་བཞིན་དུ་མིང་ཐོགས་ཤིག ཅེས་སོགས་འབྱུང་བའི་ལུགས་ལྟར་བྱས་པའང་མང་དུ་འབྱུང་བ་སྔོན་གྱི་མཁས་པ་རྣམས་ཀྱིས་བསྒྱུར་བསྟར་བྱས་པ་རྣམས་ལ་གཟིགས་པས་ཐུས། འགའ་ཞིག་ནི། བརྡ་སྤྲོད་ལུགས་ཀྱི་བཟླས་དབྱེའི་ཚིག་སྡུད་ཀྱི་སྟོབས་ཀྱིས་ཀྱང་འབྱུང་སྟེ། ཀ་ལཱ་པ་ལས། དེར་དབྱངས་རབ་ཉུང་སྔ་མར་ཏེ། །གཉིས་ཀྱིས་གང་ཞིག་མཆོད་པ་ཡང་། །ཞེས་བཤད་པ་ལྟར་ཚིག་སྡུད་དེ་ལའང་དབྱངས་ཉུང་བ་སྔ་མར་བཞག་པ་དང་། མཆོད་འོས་སྔ་མར་བཞག་པ་གཉིས་ལས། དང་པོ་ནི། དཔེར་ན། ཡ་བ། ནས་དང་། ཁ་དི་ར། སིང་ལྡིང་སྟེ། ཉུང་བ་གོང་དུ་བཏང་བའི་བསྡུ་བ་བྱས་པས་ཡ་ཝ་ཁེ་དེ་རཽ། ནས་སིང་ལྡིང་ཞེས་པ་དང་། དེ་བཞིན་དུ། པླཀྵ་ནྱ་གྲོ་དྷ་ཞེས་པ་རབ་འགྱུར་དམན་འགོག་དང་། བུདྡྷ་བོ་དྷི་སཏྭ། ཞེས་པ་སངས་རྒྱས་བྱང་ཆུབ་སེམས་དཔའ་ལྟ་བུ་ནི། དབྱངས་ཉུང་བ་དང་། མཆོད་འོས་སྔོན་དུ་ཡོད་པ་གཉིས་ཀའི་དོན་ཚང་བ་ལྟ་བུའོ། །ཡང་། བྲཱཧྨ་ཎ་ཀྵ་ཏྲི་ཡ། ཞེས་པ་བྲམ་ཟེ་རྒྱལ་རིགས་ཏེ་དབྱངས་མང་ཉུང་མཉམ་ཡང་གང་མཆོད་པར་འོས་པ་སྔ་མར་བཞག་པ་དང་། འགའ་ཞིག་ནི། དེ་ཉིད་ལས། གང་གིས་སྔ་མར་བརྗོད་བྱར་འགྱུར། །དེ་ནི་མི་ཟད་གྱུར་པར་འདོད། །ཅེས་ཚིག་སྡུད་དེ་མ་ནིང་གི་རྟགས་ལྟར་བསྒྲུབ་བྱར་བསྟན་པ་ནི། ཐོག་མར་མི་ཟད་པའི་རྟགས་བཞག་པ། ཨུ་པ་ཀུམྦྷ་ཉེ་བའི་བུམ་པ་དང་། པྲ་ཏི་མོ་ཀྵ། སོ་སོར་ཐར་པ་དང་། ཨུ་པ་སམྤནྣ། བསྙེན་པར་རྫོགས་པ་སྟེ། པྲ་ཏི་དང་། ཨུ་པ་སྔོན་དུ་བཞག་པ་ལྟ་བུ་དང་། གྲངས་སྔ་མ་ཅན་པ་གཉིས་ཞེས་པ་གཉིས་པའི་བསྡུ་བར། ད་ཤ་དིཀ་ཕྱོགས་བཅུ་ཞེས་པའི་ཕྱོགས་སྔོན་དུ་བཞག་པ་དང་གཞི་མཐུན་པའི་ཚིག་སྡུད་ཀྱི་མ་ཧཱ་སཏྭ་དང་མ་ཧཱ་ཀཱ་ལ་སོགས་ཤིན་ཏུ་མང་པོ་འབྱུང་བ་རྣམས་ལེགས་སྦྱར་སྐད་ལུགས་དེ་ལྟར་ཡོད་ཀྱང་བོད་སྐད་ལ་གོ་བདེ་བའི་ཆེད་དུ་ཚིགས་གོང་འོག་དཀྲུགས་པ་འབྱུང་བ་དེ་ལྟར་དང་། བསྟན་བཅོས་སོགས་ཀྱི་མིང་དངོས་གོང་དུ་བཏོན་པ་ནི་དེའི་ནང་ནས་མཆོད་པར་འོས་པའམ་བརྗོད་བྱའི་གཙོ་བོ་སྔོན་དུ་བཞག་པའི་དགོས་ཆེད་ཡིན་པ་འདྲ་སྟེ། ད་ལྟར་བོད་ཀྱི་མཁས་པ་རྣམས་ཀྱིས་ཀྱང་དེ་ལྟར་དུ་བྱས་པ་མང་དུ་འབྱུང་བའི་ཕྱིར་རོ། །ཡང་དྲི་བ་བྱེ་བྲག་རྟོགས་བྱེད་སོགས་ཀྱི་སྐད་དོད་འདི་རྣམས་མིང་ཚིག་གང་ཡིན་ཞེས་པར། གསུང་ལན་ནི། བྱེ་བྲག་ཏུ་རྟོགས་བྱེད་དང་། མུ་ཏིག་ཕྲེང་བ་དང་། སྣ་ཚོགས་གསལ་བ་འདི་རྣམས། ཕལ་ཆེར་མིང་གི་མངོན་བརྗོད་ལ་མཚམས་སྦྱོར་གྱི་ཆོ་ག་བྱས་པའི་མིང་ཡིན་ཡང་། མིང་རྐྱང་པ་ཁོ་ནར་ཡང་མ་ངེས་ཏེ། འགའ་ཞིག་ཏུ་མིང་རྟགས་ལ་སི་སོགས་བྱིན་པ་དང་བྱིངས་ལ་ཏི་སོགས་ཀྱི་རྐྱེན་བྱིན་པའི་རྗེས་ཀྱང་མང་དུ་ཡོད་པས་ཚིག་འདྲེས་མར་སྣང་ངོ་། །ཡང་དྲི་བ་ཕོ་མོ་མ་ནིང་གི་རྟགས་གསུམ་གྱི་དབྱེ་བ་འཆི་མེད་མཛོད་དུ་བཤད་པ་དེ་མ་གཏོགས་གཞན་ད་ལྟར་ཡོད་དམ་མེད། ཡོད་ན་ཚུལ་ཇི་ལྟ་བུ་ཡིན་ནོ་ཞེས་པར། གསུང་ལན་ནི། སྤྱིར་རྟག་གསུམ་སོ་སོའི་རྣམ་དབྱེའི་འགྱུར་ཚུལ་དང་། གཞུང་ལས། གང་གི་སྔ་མར་བརྗོད་བྱར་འགྱུར། །དེ་ནི་མི་ཟད་གྱུར་པར་འདོད། །དེ་ནི་མ་ནིང་རྟགས་སུ་འགྱུར། །ཞེས་པའི་ཉེར་བསྒྱུར་དང་བསྡུ་བ་སོགས་ཀྱི་སྒོ་ནས་རྟགས་ངོས་བཟུང་འགྱུར་འགྲོ་སོགས་ནི་བརྡ་སྤྲོད་ཀྱི་གཞུང་ཉིད་དུ་གསལ་བ་ལྟར་ཡིན་ལ། རྟགས་གསུམ་དབྱངས་གསལ་གྱི་མཐའ་ཅན་ངེས་པའི་ངོས་གཟུང་ནི། སྔོན་གྱི་མཁས་པ་རྣམས་ཀྱི་ལེགས་བཤད་ལས། ཕོའི་རྟགས་ལ་རྀ་ཡིག་རིང་པོ་ནས། ཨེ་ཡིག་སྔ་མའི་བར་གྱི་བཞི་བོར་བའི་དབྱངས་བཅུ་དང་། གསལ་བྱེད་ཙ་ཛ་ཏ་ད་དྷ་ན་ཤ་ར་ས་ཧ་སྟེ་བཅུའི་མཐའ་ཅན་རྣམས་ཡོད། མོའི་རྟགས་ལ་ཨ་ཐུང་རྀ་ཐུང་ལྀ་ཐུང་ངུ་གཉིས་ཏེ་བཞི་བོར་བའི་དབྱངས་ཨཱ་ཨི་གཉིས་ཨུ་གཉིས་རཱྀ་སྟེ་དྲུག་གི་མཐའ་ཅན་སྲིད། གསལ་བྱེད་ལ་ཙ་ཛ་ཏ་ད་ན་པ་བྷ་ར་ཝ། དྲོ་བའི་ཡི་གེ་བཞི་སྟེ་བཅུ་གསུམ་གྱི་མཐའ་ཅན་སྲིད་དོ། །མ་ནིང་གི་རྟགས་ལ་དབྱངས་ཨ་ཨི་ཨུ་ཐུང་ངུ་གསུམ་དང་། ཛ་ཏ་ན་དྷ་ར་དྲོ་བའི་ཡི་གེ་བཞི་ཀྵ་སྟེ་བཅུའི་མཐའ་ཅན་སྲིད་དོ། །རྟགས་གསུམ་ཐུན་མོང་བ་ལ་དབྱངས་རྀ་ལྀ་ལཱྀ་གསུམ་པོ་མིན་པའི་བཅུ་གཅིག་གི་མཐའ་ཅན་དང་། ཡ་ཡིག་བོར་བའི་གསལ་བྱེད་ཐམས་ཅད་སྲིད་དོ་ཞེས་བཤད། འདི་དག་རྒྱས་པར་ནི་སློབ་དཔོན་འཆི་མེད་སེང་གེས་བྱས་པའི་མིང་དང་རྟགས་རྗེས་སུ་བསྟན་པ་འཆི་བ་མེད་མཛོད་དུ་བཤད་པ་ཉིད་ནི་བོད་དུ་འགྱུར་བའི་བསྟན་བཅོས་ཀྱི་རྒྱལ་པོ་ལྟ་བུ་སྟེ་འདི་ཉིད་གཙོ་བོར་གཟུང་། དེའི་འགྲེལ་པ་པཎྜི་ཏ་རབ་འབྱོར་ཟླ་བས་མཛད་པ། ཞྭ་ལུ་ལོ་ཆེན་ཆོས་སྐྱོང་བཟང་པོས་སྟོད་ཆ་བསྡུས་ཏེ་བོད་དུ་མཁོ་ཆེ་བ་བཏུས་ནས་བསྒྱུར་བ་དང་། ས་པཎ་གྱིས་ཀྱང་དེ་ཉིད་གཞིར་བཞག་པའི་ཚིག་གི་གཏེར་རྣམས་མཛད་ཀྱང་དེར་རྟགས་ཀྱི་དབྱེ་བ་བོད་ལ་མི་འབྱོར་བར་དགོངས་ལ་མཛད་པ་དེ་ཙམ་མ་གཏོགས་གཞན་ཡོད་ལོས་འགྲོ་མོད་ཁོ་བོས་མ་མཐོང་ལ། ཕྱིས་སུ་ད་ལྟར་མཁས་དབང་སི་ཏུ་རིན་པོ་ཆེ་ནས་བལ་ཡུལ་ནས་རྙེད་པའི་རྒྱ་དཔེ་བྲམ་ཟེའི་པཎྜི་ཏ་ཞིག་གིས་བྱས་པ་ཤིན་ཏུ་རྒྱས་པ་ཞིག་ཀྱང་འབྱོར་བས་འགྲེལ་པ་འདོད་འཇོ་རྫོགས་པར་བསྒྱུར་ནས། ད་ལྟར་པར་དུལ་བོད་པའི་སྐབས་ཡིན་འདུག་པ་ཧ་ལམ་ཙམ་མཇལ་ཡང་ཞིབ་པ་ཞུས་དག་མ་ཚར་བར་དུ་མཇལ་རྒྱུ་མ་བྱུང་བ་གླེགས་བམ་ཤིན་ཏུ་ཆེ་བ་གཉིས་ཙམ་བཞུགས་པ་སྒྲ་སྒྲུབ་ཀྱི་ཆོ་ག་ཕལ་ཆེར་ཙནྡྲ་པའི་ཆོ་གས་བྱས་པ་ཟབ་རྒྱས་ཞིག་བཞུགས་འདུག དེ་མ་ཡིན་པའི་ཡང་འཆི་མེད་མཛོད་ཀྱི་སྐད་དོད་དཀྱུས་སུ་ཚིགས་བཅད་དབང་གིས་བོད་སྐད་དུ་འཁྲུགས་ཅན་དུ་ཡོད་པ། སྐད་དོད་སོ་སོར་རང་ཐད་དུ་ཕྲལ་ནས་རྟགས་གསུམ་གྱི་ཁྱད་པར་བཅས་བཤད་པ་ཞིག་མཛད་པ་དེ་ཉིད་གོ་བདེ་བ་སོགས་ཀུན་ལ་ཕན་པ་ཞིག་འདུག་པ། དེའང་ད་ལྟར་པར་བསྒྲུབ་པའི་སྐབས་ཡིན་འདུག་ལགས། ཡང་དྲི་བ། སྡེབ་སྦྱོར་རིན་ཆེན་འབྱུང་གནས་གཞུང་དུ་མི་གསལ་བའི་ཕྱེད་མཉམ་དང་མི་མཉམ་དང་། ཛཱ་ཏིར་བཅས་པའི་སྡེབ་སྦྱོར་ཚིགས་བཅད་གསར་བསྒྲིགས་བཟོ་ཆོག་མིན་ཞེས་པར། གསུང་ལན་ནི། འདི་དག་གི་པྲཱསྟཱ་ར་ཕྱེད་མཉམ་མི་མཉམ། ཛཱ་ཏི་རྣམས་ཀྱི་པྲཱསྟཱ་ར་སྡེབ་སྦྱོར་གཞུང་དུ་བཀོད་པ་ལྟར་ལས། མཉམ་པའི་བྲྀཏྟའི་ངོ་མཚར་རྟོགས་བྱེད་ཀྱི་སྐབས་དང་འདྲ་བའི་ནང་གསལ་གཞུང་གིས་དངོས་ཟིན་མིན་པ་མང་པོར་སྤེལ་བ་བཟོས་པ་ནི་མ་མཐོང་ལ། ཁྱད་པར་ཕྱེད་མཉམ་ལ་ནི། གཞུང་དེ་ཉིད་དཔེར་བྱས་ནས་བཀོད་པ་ལྟར་སྐད་དོད་བསྒྲིགས་པ་ལས་གཞན་བཟོ་ལུགས་མ་མཐོང་། འོན་ཀྱང་མི་མཉམ་པའི་ནང་གསལ་ཁ་སྒོ་ལ། རྐང་པ་ཡིག་བརྒྱད་དང་པོ་ལས། །ས་ན་མིན་མཚོ་ལས་ཡ་ཁ་སྒོ། །ཞེས་པ་ལྟར་ཡི་གེ་བརྒྱད་ཀྱི་ཐོག་མཐའི་ཡི་གེ་རེ་བོར་བའི་ཡི་གེ་གསུམ་པོ་དེ་ལ་ས་མཐའ་ལྕི་བ་དང་ན་ཀུན་ཡང་བ་གཉིས་མེད་པ་དང་། མཚོ་སྟེ་པྲཱསྟཱ་ར་བཞི་པའི་གསུམ་པོ་ལ་ཡ་ཐོག་ཡང་བ་བྱས་པ་ནི་སྡེབ་སྦྱོར་ཁ་སྒོ་སྟེ། དེ་ལ་གཞུང་གི་དཔེར་བརྗོད་དུ་རྐང་པ་དང་པོར་ར་ཡོད་ཀྱང་། ས་ན་གང་རུང་མེད་པའི་ཡི་གེ་གཞན་གང་རུང་བྱས་པས་རུང་བར་གསུང་ཞིང་། དེ་བཞིན་བྱས་པ་དག་ཀྱང་མཆིས་ཏེ། མཚན་ཡང་དག་པར་བརྗོད་པ་དང་། དཔག་བསམ་འཁྲི་ཤིང་སོགས་ཀྱི་ཁ་སྒོའི་སྡེབ་སྦྱོར་ཡོད་པ་རྣམས་ལའང་། དང་པོར་ས་ན་མེད་པ་མ་གཏོགས་གཞན་ངེས་པ་མ་བྱས་པའི་རྗེས་མཆིས་པའི་ཕྱིར། གཞན་ལའང་དེས་འགྲེ་རུང་བར་སེམས་ཀྱིས་དེ་ལས་གཞན་པའི་རྐང་བཞི་འཕེལ་བ་སོགས་ལ་ནི། གཞུང་གི་དཔེར་བརྗོད་ལྟར་བྱེད་པ་ལས། དེ་ལྟར་མ་ཡིན་པ་ནི་སྔོན་གྱི་མཁས་པ་རྣམས་ཀྱིས་བསྒྲིགས་པ་ལའང་ཁོ་བོས་དེ་སྔོན་མ་མཐོང་ཞེས་པའི་རྒྱུ་མཚན་མདོར་བསྡུས་ཕུལ་བ་ལགས་སོ། །སླར་ཡང་འདིར་སྨྲས་པ། མཁས་ཁྱོད་ཐམས་ཅད་མཁྱེན་རྒྱུ་གཙུག་ལག་འགའ། །སྦྱངས་པའི་རྗེས་སུ་ཡི་རང་སྨྲེང་སེམས་ཀྱང་། །ད་དུང་སྦྱངས་པས་འབྲས་བུས་གཞན་འབྱུང་བ། །ཤེས་བྱའི་གཞུང་གི་ཁྱད་ཆོས་ཡིན་ཞེས་ཐལ། །སླད་ཆར་ཐུབ་པའི་ཆོས་དང་སེམས་ཅན་དོན། །སྒྲུབ་བྱེད་གཟུགས་སྐུ་རབ་བརླིང་ཆོ་ག་དང་། །གསུངས་དོན་མདོར་བསྡུས་སྨྲས་འདིས་ཆོག་གམ་མིན། །ཇི་ལྟའི་འཕྲིན་ཡིག་རྒྱུན་ཆགས་སྩོལ་བ་མཁྱེན། །དེ་སྐད་ཞུ་གསོལ་བསུང་ལྡན་ཆུ་སྐྱེས་ཚལ། །རྣམ་གསལ་འདྲེན་བྱེད་རྐང་དྲུག་འབབ་སྟེགས་སུ། །རྣམ་དཀར་ལྷ་གོས་ཛམྦུ་ཀ་ཤུན་བཅས། །རྣམ་མཁྱེན་སྤྱོད་རྗེས་སློབ་པའི་གྱི་ན་པས། །རབ་བྱུང་འདོད་པར་ལེགས་སོན་ཟླ་བའི་མཛོད། །དབང་ཐང་ལྕགས་ཁམས་ཀྱིས་བསྐྱེད་མིག་གིས་ཐོས། །གྲོ་བཞིན་དགའ་མས་ཉ་རྒྱས་འཛུམ་བསུ་དུས། །དགའ་བ་གཉིས་པར་ལྷུན་གྲུབ་སྟེང་ནས་སོ། །ཞེས་སྒ་རག་ཉག་བླ་བྲང་གི